A csontritkulás megelőzése már fiatalon elkezdhető - Ízületőr.hu
A csontritkulás megelőzése már fiatalon elkezdhető
A csontok egészséges fejlődését nagyban befolyásolja életmódunk. Éppen ezért a megfelelő mozgás elengedhetetlen már gyermekkorban is, de egyáltalán nem mindegy, hogy mikor, mennyit és hogyan sportolunk. Az ízületkímélő úszás például jót tesz, de egészen 30 éves korig a „HOPP és PUFF” elemekkel tarkított ütközéses mozgás (pl.: ugrálás) erősíti igazán a csontokat, és ez járulhat hozzá akár az időskori csontritkulás megelőzéséhez is. Íme, néhány hasznos tanács az Ízületőr szakértőitől.
A Nemzetközi Osteoporosis Szövetség 2016-os összefoglalója hangsúlyozza a mozgás kiemelt szerepét a csontritkulás megelőzésében a pubertás- és korai pubertáskorban, ám arra is felhívja a figyelmet, hogy a már serdülőkor előtt megkezdett rendszeres ütközéses mozgás hatékonyabb az időskori csontegészség szempontjából. Ez főként annak köszönhető, hogy a csontvázrendszer tömege gyermek- és serdülőkorban folyamatosan növekszik, „csúcs csonttömegünk” 60%-át pedig pubertás korban szerezzük.
A gyermekkori fizikai aktivitás bizonyítottan növeli a csont méretét és élénkíti a csontépítés folyamatát. A mozgásnak köszönhetően fiatalkorunkra nagyobb és erősebb csontozat alakulhat ki, ami jórészt meghatározza az időskori csonttömeget is. Nem mindegy azonban ennek a gyermekkori fizikai aktivitásnak a minősége. Az alsó végtagi ellenállással szemben végzett tréning (például az ugrálás, a kocogás vagy a futás) növeli a csonttömeget a csípőcsontban, de nem növeli a gerincben. Fontos megjegyezni, hogy a csontszövet lényegesen lassabban reagál a gyakorlatokra, ezért minimum 6 hónapos tréning szükséges a mérhető változások elindulásához. Ehhez a terhelés során nagyobb intenzitást kell elérni, mint amit a szokásos hétköznapi tevékenységek biztosítani tudnak, de természetesen az életkorra és az egészségi állapotra tekintettel fokozatosan szabad csak terhelni magunkat.
Serdülőkorban a mozgás kifejezetten ajánlott a csonttömeg növelése érdekében, különösen a testsúlyterhelés alatt álló csontok esetében, mivel azok alapozzák meg a csontvázrendszer egészségét egészen az időskorig. Egy korábbi nemzetközi kutatás igazolta, hogy a korai pubertás korban már a csengetéskor végzett 3x1 perces felugrásos gyakorlatok is elegendőek ahhoz, hogy a tanév végére jelentős csonttömeg-növekedést eredményezzenek a csípőízület környékén. Az időben megkezdett megfelelő és rendszeres mozgás pedig fiatal felnőttkorban (23-30 évesen) a csont ásványi anyag-tartalmának emelkedését, és a combcsont keresztmetszeti méretének, valamint a csont sűrűségének növekedését eredményezi.
Fogadjuk meg az Ízületőr szakértőinek tanácsait, és időskori csontegészségünk érdekében egészen 25-30 éves korunkig illesszük be napirendünkbe az úgynevezett „HOPP és PUFF” elemeket is tartalmazó ütközéses mozgást! Ne feledjük azonban, hogyha a mozgás fájdalmat okoz, feltétlenül forduljunk szakemberhez, orvoshoz vagy gyógytornászhoz! Porcaink és ízületeink védelmének érdekében pedig használjuk kúraszerűen a patikákban kapható glükózamin és kondroitin tartalmú porcépítő készítményeket!
Kattintson, és kövesse tanácsainkért, tippjeinkért az Ízületőrt a Facebookon is!
Csak akkor megyünk orvoshoz, ha már nagy a baj
Hogyan válasszunk megfelelő térdvédőt?